TIV O'zbekistonning Ittifoq davlatiga qo'shilishi haqidagi xabar yuzasidan rasmiy bayonot berdi

O'zbekiston Tashqi ishlar vazirligi mamlakatning Ittifoq davlatiga qo'shilishi haqidagi xabar yuzasidan rasmiy bayonot berdi.
Ma'lum qilinishicha, so'nggi vaqtlarda hodisalarni yoritishda xolislik va betaraflikka da'vo qiladigan ba'zi chet el nashrlari ayrim xorijiy davlatlar rahbarlarining Ittifoq davlatini kengaytirish va unga O'zbekistonning qo'shilishi haqidagi asossiz fikrlarini tarqatishda davom etmoqda.
“Shu munosabat bilan O'zbekistonning xorijiy hamkorlar bilan do'stona munosabatlariga putur yetkazishi mumkin bo'lgan bunday ig'vogar harakatlarga yo'l qo'yilmasligini yana bir bor ta'kidlaymiz”, deyiladi xabarda.
Keltirilishicha, O'zbekiston o'z mustaqilligi va suverenitetini ta'minlash maqsadida faqat milliy manfaatlardan kelib chiqqan holda bundan buyon ham o'zi tanlagan mustaqil taraqqiyot yo'lida qat'iy davom etadi.
Eslatib o'tamiz, avvalroq Lukashenko Sovet Ittifoqining qulashi fojia ekanini aytgandi. Shuningdek, u O'zbekiston Rossiya va Belarus Ittifoq davlatiga qo'shilishi mumkinligini ma'lum qilgan. O'zbekiston tomoni Lukashenkoning bayonotiga munosabat bildirgandi.